               IL-KUMMISSJONI EWROPEA
            Brussell, 14.7.2015
            COM(2015) 342 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (applikazzjoni mill-Ġermanja – EGF/2015/002 DE/Adam Opel)

               MEMORANDUM TA’ SPJEGAZZJONI

               IL-KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”).

               2.Fis-26 ta’ Frar 2015, il-Ġermanja ressqet l-applikazzjoni EGF/2015/002 DE/Adam Opel għal kontribuzzjoni finanzjarja mill-FEG, wara sensji
                  2
                f’Adam Opel AG u fornitur wieħed fil-Ġermanja.

               3.Wara li vvalutat din l-applikazzjoni, u bi qbil mad-dispożizzjonijiet applikabbli kollha tar-Regolament tal-FEG, il-Kummissjoni kkonkludiet li l-kundizzjonijiet għall-għotja ta’ finanzjament mill-FEG huma ssodisfati.

               SOMMARJU TAL-APPLIKAZZJONI

                        L-applikazzjoni tal-FEG

                        EGF/2015/002 DE/Adam Opel

                        L-Istat Membru

                        Il-Ġermanja

                        Ir-reġjun(i) ikkonċernat(i) (il-livell NUTS 2)

                        Arnsberg (DE A5)

                        Id-data tas-sottomissjoni tal-applikazzjoni

                        26 ta’ Frar 2015

                        Id-data ta’ konferma tal-wasla tal-applikazzjoni

                        12 ta’ Marzu 2015

                        Id-data tat-talba għal informazzjoni addizzjonali

                        12 ta’ Marzu 2015

                        Id-data ta’ skadenza għall-għoti tal-informazzjoni addizzjonali

                        23 ta’ April 2015

                        Id-data ta’ skadenza għat-tlestija tal-valutazzjoni

                        16 ta’ Lulju 2015

                        Il-kriterju ta’ intervent

                        L-Artikolu 4(1)(a) tar-Regolament tal-FEG

                        L-intrapriża ewlenija

                        Adam Opel AG

                        L-għadd ta’ intrapriżi konċernati

                        2

                        Is-settur(i) tal-attività ekonomika

                        (Id-Diviżjoni tan-NACE Reviżjoni 2)
                           3

                        Diviżjoni 29 (Manifattura ta’ vetturi bil-mutur, trejlers u semitrejlers)

                        L-għadd ta’ sussidjarji, fornituri u produtturi fl-istadju aħħari tal-produzzjoni

                        1

                        Il-perjodu ta’ referenza ta’ erba’ xhur:

                        15 ta’ Awwissu 2014 – 15 ta’ Diċembru 2014

                        L-għadd ta’ sensji matul il-perjodu ta’ referenza (a)

                        2 881

                        L-għadd ta’ sensji qabel u wara l-perjodu ta’ referenza (b)

                        0

                        L-għadd totali ta’ sensji (a + b)

                        2 881

                        L-għadd totali ta’ benefiċjarji eliġibbli:

                        2 881

                        L-għadd totali ta’ benefiċjarji fil-mira

                        2 692

                        L-għadd ta’ żgħażagħ fil-mira li jinsabu barra mill-edukazzjoni, l-impjieg jew it-taħriġ (NEETs)

                        0

                        Il-baġit għas-servizzi personalizzati (EUR)

                        11 151 640

                        Il-baġit għall-implimentazzjoni tal-FEG
                           4
                         (EUR)

                        446 066

                        Il-baġit totali (EUR)

                        11 597 706

                        Il-kontribuzzjoni tal-FEG (60 %) (EUR)

                        6 958 623

               VALUTAZZJONI TAL-APPLIKAZZJONI

               Proċedura

               4.Il-Ġermanja sottomettiet l-applikazzjoni EGF/2015/002 DE/Adam Opel fis-26 ta’ Frar 2015 fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG. Il-Kummissjoni rrikonoxxiet l-wasla tal-applikazzjoni fi żmien ġimagħtejn mid-data tas-sottomissjoni tagħha, fit-12 ta’ Marzu 2015, u talbet informazzjoni addizzjonali mill-Ġermanja fl-istess data. Din l-informazzjoni addizzjonali ngħatat fi żmien sitt ġimgħat mid-data tat-talba. Il-perjodu ta’ 12-il ġimgħa mill-wasla tal-applikazzjoni mimlija, li fih il-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja jiskadi fis-16 ta’ Lulju 2015.

               L-eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni hija marbuta ma’ 2 881 ħaddiem li ngħataw is-sensja minn Adam Opel AG u minn fornitur wieħed. L-intrapriża ewlenija topera fis-settur ekonomiku kklassifikata taħt id-Diviżjoni 29 Reviżjoni 2 tan-NACE (Manifattura ta’ vetturi bil-mutur, trejlers u semitrejlers). Is-sensji saru mill-intrapriża ewlenija u jinsabu l-aktar fir-reġjun ta’ NUTS
                  5
                tal-livell 2 ta’ Arnsberg (DE A5)

                        L-intrapriżi u l-għadd ta’ sensji matul il-perjodu ta’ referenza

                        Adam Opel AG

                        2 826

                        Johnson Controls

                        55

                        L-għadd totali ta’ intrapriżi: 2

                        L-għadd totali ta’ sensji:

                        2 881

                        L-għadd totali ta’ persuni li jaħdmu għal rashom li l-attività tagħhom waqfet:

                        0

                        L-għadd totali ta’ ħaddiema eliġibbli u persuni li jaħdmu għal rashom:

                        2 881

               Il-kriterji ta’ intervent

               6.Il-Ġermanja ressqet l-applikazzjoni skont il-kriterji ta’ intervent tal-Artikolu 4(1)(a) tar-Regolament tal-FEG, li jeħtieġu li tal-inqas 500 ħaddiem ikunu ngħataw is-sensja fuq perjodu ta’ referenza ta’ erba’ xhur f’intrapriża fi Stat Membru, inklużi l-ħaddiema li ngħataw is-sensja mill-fornituri u mill-produtturi fl-istadju aħħari tal-produzzjoni u/jew persuni li jaħdmu għal rashom li l-attività tagħhom waqfet.

               7.Il-perjodu ta’ referenza ta’ erba’ xhur tal-applikazzjoni hu mill-15 ta’ Awwissu 2014 sal-15 ta’ Diċembru 2014.

               8.Is-sensji matul il-perjodu ta’ referenza huma kif ġej:

               –2 826 ħaddiem li ngħataw is-sensja minn Adam Opel AG,

               –55 ħaddiem li ngħataw is-sensja minn Johnson Controls Objekt Bochum GmbH & Co. KG, fornitur ta’ Adam Opel AG.

               Il-kalkolu tas-sensji u tal-waqfien tal-attività

               9.Is-sensji matul il-perjodu ta’ referenza ġew ikkalkulati kif ġej:

               –2 881 mid-data tal-avviż individwali ta’ min iħaddem biex ikeċċi jew iwaqqaf il-kuntratt ta’ impjieg tal-ħaddiem.

               Il-benefiċjarji eliġibbli

               10.L-għadd totali ta’ benefiċjarji eliġibbli huwa ta’ 2 881.

               Ir-rabta bejn is-sensji u l-kriżi finanzjarja u ekonomika globali indirizzata fir-Regolament (KE) Nru 546/2009

               11.Sabiex tiġi stabbilita r-rabta bejn is-sensji u l-kriżi finanzjarja u ekonomika globali indirizzata fir-Regolament (KE) Nru 546/2009, il-Ġermanja targumenta li minħabba l-kriżi, l-għadd ta’ karozzi mibjugħin fl-Ewropa huwa l-aktar baxx mill-1997. Fil-Punent tal-Ewropa l-bejgħ waqa’ b’mod drammatiku u naqas għal livell rekord f’dawn l-aħħar 20 sena
                  6
               . Bħala konsegwenza tal-kriżi finanzjarja u ekonomika, l-għadd ta’ karozzi rreġistrati ġodda fl-UE u fl-Istati Membri tal-EFTA ra tnaqqis ta’ 25 % bejn l-2007 u l-2013 (minn aktar minn 16-il miljun karozza ġdida rreġistrata għal 12-il miljun skont l-Assoċjazzjoni Ewropea għall-Manifatturi tal-Karozzi). Il-manifatturi ta’ vetturi żgħar u ta’ daqs medju tas-segment tal-prezzijiet medji ntlaqtu partikolarment ħażin, filwaqt li l-bejgħ ta’ karozzi bi prezzijiet ekonomiċi kif ukoll ta’ karozzi primjum jew lussużi ma ġewx affettwati daqshekk mill-kriżi. L-Assoċjazzjoni Ġermaniża tal-Manifatturi tal-Karozzi (Verband der Automobilindustrie) irrapportat tnaqqis sinifikanti fis-sehem mis-suq għall-manifatturi kollha rilevanti fis-suq Ewropew ta’ vetturi żgħar u ta’ daqs medju fis-segment tal-prezzijiet medji, bħal Opel, Fiat, PSA, Renault (minbarra Dacia), Ford u Toyota, sa mill-2007. Minbarra t-tnaqqis globali fil-bejgħ tal-karozzi, tista’ tiġi osservata ċaqlieqa mill-vetturi bi prezzijiet medji għall-vetturi bi prezzijiet ekonomiċi. It-tnaqqis sinifikanti fil-bejgħ globali tal-karozzi jista’ jiġi attribwit għall-kriżi ekonomika u finanzjarja li għaddejja bħalissa. Bejn l-2007 u l-2013, EUROSTAT irrapportat żieda sinifikanti fil-qgħad fl-UE (7,2 % fl-2007 għal 10,8 % fl-2013), li probabbilment se jkollha impatt fuq l-infiq tal-konsumatur.

               12.Il-manifattur tal-karozzi Ġermaniż, l-intrapriża Adam Opel AG, akkwistata minn General Motors fl-1931, qed tbiegħ il-karozzi tagħha bil-marki kummerċjali Opel u Vauxhall primarjament fis-suq Ewropew u hija wieħed mill-atturi ewlenin fis-segment tal-prezzijiet medji tal-vetturi żgħar u ta’ daqs medju. Adam Opel AG intlaqtet partikolarment sew mill-kriżi. Bħala konsegwenza tal-iżviluppi deskritti hawn fuq, il-bejgħ tal-karozzi Opel/Vauxhall fl-Ewropa waqa’ b’mod drammatiku. Bejn l-2007 u l-2013, il-bejgħ waqa’ b’39 %.

               13.Bħala konsegwenza tat-tnaqqis sinifikanti fil-bejgħ tal-karozzi, Adam Opel AG iffaċċjat il-problema ta’ kapaċitajiet żejda. Minħabba li l-ispejjeż fissi tat-tħaddim ta’ impjant tal-produzzjoni baqgħu l-istess, tnaqqis fin-numru ta’ vetturi prodotti fisser żieda fl-ispejjeż tal-produzzjoni għal kull vettura u għalhekk tnaqqis fil-marġini. Fil-preżent Adam Opel AG qed topera ħames impjanti għall-produzzjoni tal-karozzi Opel u Vauxhall fl-Ewopa: tnejn fil-Ġermanja (it-tielet impjant, Bochum, ingħalaq fil-31 ta’ Diċembru 2014 u huwa s-suġġett ta’ din il-proposta), u wieħed kull wieħed fil-Polonja, fir-Renju Unit u fi Spanja.

               14.Sal-lum, is-settur tar-Reviżjoni 2 tad-Diviżjoni 29 tan-NACE (Manifattura ta’ vetturi bil-mutur, trejlers u semitrejlers) kien soġġett għal 21 applikazzjoni għall-FEG, bi 11 minnhom ibbażati fuq il-globalizzazzjoni relatata mal-kummerċ u 10 fuq il-kriżi finanzjarja u ekonomika globali. Fil-maġġoranza ta’ dawn il-każijiet, iż-żewġ kriterji (il-globalizzazzjoni u l-kriżi) influwenzaw f’livelli differenti d-deċiżjoni li tingħata sensja lill-ħaddiema. Huwa mbagħad f’idejn l-Istat Membru li jiddetermina liema kienet il-kawża prinċipali f’applikazzjoni speċifika u li jipprovdi analiżi raġunata tal-konnessjoni bejn is-sensji u dak il-kriterju partikulari, billi juri kawżalità ċara.

               L-avvenimenti li wasslu għas-sensji u għall-waqfien tal-attività

               15.L-avveniment li wassal għal dawk is-sensji huwa l-għeluq għalkollox tal-impjant tal-produzzjoni ta’ Adam Opel AG f’Bochum. Bejn l-2007 u l-2013, Opel naqqset il-volumi tal-produzzjoni tal-impjant ta’ Bochum b’55 %. Il-produzzjoni ż-żejda kkawżata minn tnaqqis sinifikanti fil-bejgħ tal-karozzi bħala konsegwenza tal-kriżi finanzjarja u ekomomika sfurzat lil Adam Opel AG biex taġġusta mill-ġdid il-kapaċitajiet tal-produzzjoni tagħha fl-Ewropa sabiex tqabbilhom mad-domanda. Il-proċess ta’ ristrutturar li segwa wassal għall-għeluq tal-faċilità tal-produzzjoni f’Antwerp, il-Belġju. L-għeluq tal-impjant ta’ Antwerp kien is-suġġett tal-applikazzjoni FEG/2010/031 BE/Generals Motors Belgium, li l-Belġju bbaża fuq il-kriterju tal-kriżi. Il-kontinwazzjoni tal-kriżi globali finanzjarja u ekomomika poġġiet pressjoni fuq Adam Opel AG biex tnaqqas il-kapaċitajiet tal-produzzjoni tagħha għal darb’oħra u biex tagħlaq waħda mill-fabbriki tagħha li kien fadal. Minħabba li l-linji tal-karozzi prodotti fl-impjant tagħha ta’ Bochum kienu wasslu biex jilħqu t-tmiem taċ-ċikli tal-produzzjoni rispettivi tagħhom, Adam Opel AG iddeċidiet li tagħlaq din il-fabbrika tal-produzzjoni partikolari.

               16.Fi Frar 2013, Adam Opel AG ippruvat tfittex ftehim kollettiv mal-forza tax-xogħol tagħha Ġermaniża, billi offriet li tkompli bl-impjanti kollha tal-produzzjoni Ġermaniżi u ggarantixxiet l-impjieg tal-ħaddiema kollha fil-Ġermanja sal-aħħar ta’ Diċembru tal-2016. L-impjant tal-produzzjoni f’Bochum ikun ingħalaq sal-aħħar ta’ dak il-perjodu. Is-sħab soċjali tal-impjanti kollha tal-produzzjoni kkonċernati, minbarra Bochum, qablu mal-pjan. Fir-rigward tal-impjant tal-produzzjoni ta’ Bochum, li kien għadu jimpjega forza tax-xogħol ta’ 3 280 fl-2013, Adam Opel AG kompliet bin-negozjati mal-ħaddiema tal-metall ta’ Gewerkschaft IG Metall. Tnaqqis ulterjuri fil-bejgħ tal-karozzi sforza lil Adam Opel AG tagħlaq il-faċilità tal-produzzjoni ta’ Bochum aktar kmieni miż-żmien ippjanat oriġinarjament. F’Ġunju 2014, is-sħab soċjali qablu li l-impjant jingħalaq fl-aħħar ta’ Diċembru 2014 u li tinħoloq kumpanija ta’ trasferiment. F’Awwissu 2014, il-ħaddiema kollha kienu offruti ftehimiet biex jibbenefikaw mis-servizzi tal-kumpaniji ta’ trasferiment. 2 637 minnhom iffirmaw ftehim tripartiku biex jiġu impjegati minn kumpanija ta’ trasferiment malli jtemmu l-impjieg tagħhom ma’ Adam Opel AG.

               17.Il-ħolqien ta’ kumpanija ta’ trasferiment mhuwiex obbligatorju skont il-liġi Ġermaniża. Ma hemm l-ebda obbligu fuq in-naħa tal-kumpanija li tat is-sensji li tikkontribwixxi lejn il-ħolqien ta’ kumpanija ta’ trasferiment. Mingħajr il-parteċipazzjoni tal-kumpanija li tat is-sensji, l-ebda kumpanija ta’ trasferiment ma kienet tinħoloq, u l-personal mogħti s-sensja kien jispiċċa qiegħed. Jekk il-kumpanija li tat is-sensji toffri li tipparteċipa, u jekk is-sħab soċjali jaqblu li joħolqu kumpanija ta’ trasferiment, il-liġi soċjali Ġermaniża tistabbilixxi l-qafas legali (§§ 110 u 111, SGB III).

               18.Minħabba l-għeluq tal-impjant ta’ Adam Opel AG, il-fornitur tagħha Johnson Controls Objekt Bochum GmbH&Co. KG kellu jaġġusta l-kapaċitajiet tal-produzzjoni tiegħu bl-istess mod u ddeċieda li jagħlaq il-faċilitajiet tal-produzzjoni għall-komponenti tal-Opel. Fit-23 ta’ Settembru 2014, is-sħab soċjali qablu fuq pjan soċjali. Bħala konsegwenza, 55 ħaddiem ingħataw is-sensja. Il-pjan soċjali ma jinkludix il-ħolqien ta’ kumpanija ta’ trasferiment u l-persunal mogħti s-sensja spiċċa qiegħed.

               L-impatt mistenni tas-sensji fuq l-ekonomija u l-impjiegi lokali, reġjonali jew nazzjonali

               19.Is-sensji għandhom impatt negattiv sinifikanti fuq l-ekonomija lokali f’Bochum. Bochum hija belt fiż-żona tar-Ruhr, żona industrijali urbanizzata ħafna fl-Istat Federali Ġermaniż tat-Tramuntana tar-Rhine-Westphalia. Iż-żona tar-Ruhr, tradizzjonalment reġjun tal-minjieri tal-faħam u tal-produzzjoni tal-azzar, ilha tiffaċċja bidliet strutturali enormi sa mis-snin sittin. Filwaqt li fis-snin tmenin is-settur tal-minjieri tal-faħam kien għadu jimpjega iżjed minn 100 000 ħaddiem, dan in-numru waqa’ b’madwar 90 %. Il-minjieri tal-faħam fiż-żona tar-Ruhr huma mistennija li jtemmu l-operat sal-2018, meta s-sussidji tal-gvern fl-aħħar jieqfu. Ir-rata ta’ qgħad fiż-żona tar-Ruhr diġà tilħaq livelli ferm ogħla mill-medja tal-Ġermanja. Ir-rata tal-qgħad fil-belt ta’ Bochum fil-preżent hija ta’ 11 % (28 809 ċittadini qiegħda huma rreġistrati mas-Servizz Pubbliku lokali tal-Impjiegi). In-nuqqas ta’ kumpanija ta’ trasferiment fil-każ tal-Opel kien jikkawża żieda fin-numru ta’ persuni qiegħda b’aktar minn 5 %. Aktar minn 25 % tal-persunal mogħti s-sensja għandu iżjed minn 55 sena u għalhekk jista’ jkollu impatt ferm aktar sinifikanti fuq in-numru ta’ persuni qiegħda ta’ dak il-grupp partikolari ta’ etajiet (f’Bochum, fil-preżent hemm 4 940 persuna qiegħda rreġistrata li għandha iżjed minn 55 sena)

               Il-benefiċjarji fil-mira u l-azzjonijiet proposti

               Il-benefiċjarji fil-mira

               20.In-numru stmat ta’ ħaddiema mogħtija s-sensja li mistennija jipparteċipaw fil-miżuri huwa ta’ 2 692. L-analiżi ta’ dawn il-ħaddiema skont is-sess, iċ-ċittadinanza u l-età hija kif ġej:

                        Il-kategorija

                        L-għadd ta’
                        benefiċjarji fil-mira

                        Sess:

                        Irġiel:

                        2 583

                        (95,95 %)

                        Nisa:

                        109

                        (4,05 %)

                        Ċittadinanza:

                        ċittadini tal-UE:

                        2 552

                        (94,80 %)

                        mhux ċittadini tal-UE:

                        140

                        (5,20 %)

                        Grupp ta’ età:

                        15-24 sena:

                        60

                        (2,23 %)

                        25-29 sena:

                        48

                        (1,78 %)

                        30-54 sena:

                        1 878

                        (69,76 %)

                        55-64 sena:

                        706

                        (26,23 %)

                        iktar minn 64 sena:

                        0

                        (0 %)

               L-eliġibbiltà tal-azzjonijiet proposti

               21.Kif stipulat hawn fuq, is-sħab soċjali qablu fuq il-ħolqien ta’ kumpaniji ta’ trasferiment u fdaw lil TÜV Nord Transfer GmbH bil-ħolqien ta’ tliet kumpaniji ta’ trasferiment, li jkopru tliet lottijiet differenti ta’ ħaddiema mogħtija s-sensja tal-impjant ta’ Bochum ta’ Adam Opel AG. Dan huwa meħtieġ għaliex total ta’ 188 ħaddiem huma parti minn grupp tal-għeluq li l-ħidma tagħhom hija li jistralċaw il-faċilitajiet. Filwaqt li l-parti l-kbira tal-ħaddiema mogħtija s-sensja daħlu fl-ewwel kumpanija ta’ trasferiment fl-1 ta’ Jannar 2015, il-membri tal-gruppi tal-għeluq daħlu fit-tieni u t-tielet kumpaniji fl-1 ta’ April u fl-1 ta’ Lulju 2015, rispettivament. Skont il-pjan soċjali, Adam Opel AG qablet li toffri miżuri addizzjonali għall-eks impjegati tagħha u dawn l-offerti u miżuri addizzjonali huma mogħtija mill-kumpanija ta’ trasferiment, iżda mhumiex parti mill-applikazzjoni tal-FEG. Meta l-awtoritajiet Ġermaniżi jkunu fiduċjużi biżżejjed li l-finanzjament mill-FEG probabbilment ikun ġej, il-55 eks ħaddiema mogħtija s-sensja ta’ Johnson Controls Objekt Bochum GmbH & Co. KG se jingħataw l-opportunità li jipparteċipaw fil-miżuri mwettqa mill-kumpaniji ta’ trasferiment. Dawn mhux se jiffirmaw kuntratt ta’ impjieg mal-kumpanija ta’ trasferiment, iżda se jkunu permessi jipparteċipaw fil-miżuri ffinanzjati mill-FEG imwettqa mill-kumpanija ta’ trasferiment. Il-miżuri kollha li ġejjin jikkombinaw flimkien biex jiffurmaw pakkett ta’ servizzi personalizzati kkordinati mill-kumpaniji ta’ trasferiment u għandhom l-għan li jintegraw mill-ġdid fix-xogħol lill-ħaddiema mogħtija s-sensja:

               –Miżuri ta’ taħriġ vokazzjonali (Qualifizierungen): Dawn huma offruti lil ħaddiema eliġibbli wara l-ħolqien ta’ profili u intervisti ta’ gwida dwar il-karriera, u għandhom l-intenzjoni li jgħinuhom jibbenefikaw mill-opportunitajiet fis-suq tax-xogħol. Il-korsijiet ta’ taħriġ offruti se jiffokaw fuq is-setturi bi prospetti għall-futur, bħall-IT, it-trasport, il-loġistika jew l-elettronika. Il-korsijiet jistgħu jingħataw individwalment jew fi gruppi, u jvarjaw minn kompetenzi bażiċi għal korsijiet għat-titjib tal-ħiliet u korsijiet li jipprepraw il-parteċipanti għal bidliet fil-karriera u għax-xogħol f’setturi oħrajn jew biex jibdew in-negozji tagħhom.

               –Gwida dwar il-Karriera (Berufsorientierung): Dan il-pakkett se jinkludi diversi strumenti bħal analiżi tas-suq tax-xogħol, tfittxija ta’ xogħol, tixrid ta’ għarfien dwar strateġiji għall-awtopromozzjoni, taħriġ fl-applikazzjonijiet tax-xogħol kif ukoll fl-intervisti għax-xogħol.

               –Gruppi ta’ pari / Gruppi ta’ ħidma: Dawn se jkunu fora ta’ gruppi assistiti minn faċilitatur, li se jgħinu lill-parteċipanti jaqsmu ideat u riflessjonijiet. Il-gruppi ta’ pari jistgħu jiffokaw fuq firxa ta’ suġġetti, bħall-ġestjoni tal-ħin, l-awtoġestjoni, il-liġi tax-xogħol, il-promozzjoni ta’ miżuri tas-saħħa jew it-tekniki tat-tagħlim.

               –Servizz ta’ pariri dwar il-bidu ta’ negozju (Existenzgründerberatung): Dan se jinkludi pakkett ta’ servizzi ta’ konsulenza għal dawk interessati li jibdew in-negozji tagħhom stess. Dawn is-servizzi se jinkludu miżuri ta’ kkowċjar personalizzati u individwalizzati.

               –Tfittxija ta’ Xogħol (Stellenakquise) / fieri tax-xogħol (Jobmessen): gwidi tax-xogħol professjonali se jgħinu fis-sejba ta’ postijiet battala potenzjali li jkunu għadhom ma ġewx ippubblikati, li jistgħu jkunu adatti għall-ħaddiema eliġibbli. Se jiġu organizzati avvenimenti bħal fieri tax-xogħol biex jiffaċilitaw il-kuntatt bejn min iħaddem u l-kandidati potenzjali.

               –Servizzi ta’ mentoring u ta’ konsulenza ta’ segwitu (Nachbetreuung und - beratung): il-ħaddiema jistgħu jibbenefikaw minn servizzi ta’ konsulenza ta’ gwida ulterjuri wara li jibdew impjieg ġdid sabiex tiġi ffaċilitata t-tranżizzjoni fix-xogħol il-ġdid u sabiex jonqos ir-riskju li jitilfu x-xogħol.

               –Benefiċċju għat-taħriġ (Transferkurzarbeitergeld): dan jammonta għal 60 % tad-dħul nett preċedenti tal-ħaddiem, jew 67 % jekk wieħed jew iżjed mit-tfal ikunu residenti fid-dar tal-benefiċjarju. Dan huwa pagabbli għal sa tnax-il xahar mid-data li fiha l-ħaddiem jidħol fil-kumpanija ta’ trasferiment.

               22.L-azzjonijiet proposti deskritti hawnhekk jikkostitwixxu miżuri attivi fis-suq tax-xogħol fl-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jiħdux post il-miżuri passivi tal-protezzjoni soċjali.

               23.Il-Ġermanja pprovdiet l-informazzjoni meħtieġa dwar l-azzjonijiet li huma obbligatorji għall-intrapriża kkonċernata permezz tal-liġi nazzjonali jew tal-ftehimiet kollettivi. Huma kkonfermaw li kontribuzzjoni finanzjarja mill-FEG ma tissostitwixxix dawn l-azzjonijiet.

               Il-baġit stmat

               24.L-ispejjeż totali stmati huma ta’ EUR 11 597 706, li jinkludu n-nefqa għal servizzi personalizzati ta’ EUR 11 151 640 u n-nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar ta’ EUR 446 066.

               25.Il-kontribuzzjoni finanzjarja totali mitluba mill-FEG hija ta’ EUR 6 958 623 (60 % tal-ispejjeż totali).

                        Azzjonijiet

                        L-għadd stmat ta’ parteċipanti

                        L-ispiża stmata għal kull parteċipant (ċifri mqarrba għall-eqreb numru)
                        (EUR)

                        L-ispejjeż totali stmati

                        (EUR)

                        Is-servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Miżuri ta’ taħriġ vokazzjonali (Qualifizierungsmaßnahmen)

                        1 559

                        3 445

                        5 370 244

                        Gwida dwar il-Karriera (Berufsorientierung)

                        750

                        931

                        697 917

                        Gruppi ta’ Pari/Gruppi ta’ Ħidma

                        600

                        388

                        232 939

                        Servizz ta’ pariri dwar il-bidu ta’ negozju (Existenzgründerberatung)

                        25

                        3 138

                        78 456

                        Tfittxija ta’ Xogħol (Stellenakquise)

                        500

                        657

                        328 299

                        Servizzi ta’ mentoring u ta’ pariri ta’ segwitu (Nachbetreuung / Beratung)

                        1 050

                        515

                        540 711

                        Subtotal (a):

                        Il-perċentwal tal-pakkett ta’ servizzi personalizzati

                        –

                        7 248 566

                        (65,00 %)

                        Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG)

                        Benefiċċju għat-taħriġ (Transferkurzarbeitergeld)

                        2 637

                        1 480

                        3 903 074

                        Subtotal (b):

                        Il-perċentwal tal-pakkett ta’ servizzi personalizzati:

                        –

                        3 903 074

                        (35,00 %)

                         Azzjonijiet skont l-Artikolu 7(4) tar-Regolament tal-FEG

                        1. Attivitajiet preparatorji

                        –

                        66 910

                        2. Ġestjoni

                        –

                        245 336

                        3. Informazzjoni u reklamar

                        –

                        22 303

                        4. Kontroll u rapportar

                        –

                        111 517

                        Subtotal (c):

                        Perċentwal tal-ispejjeż totali:

                        –

                        446 066

                        (3,85 %)

                        Spejjeż totali (a + b + c):

                        –

                        11 597 706

                        Il-kontribuzzjoni tal-FEG (60 % tal-ispejjeż totali)

                        –

                        6 958 623

               26.L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali għall-pakkett ikkoordinat ta’ servizzi personalizzati. Il-Ġermanja kkonfermat li dawn l-azzjonijiet huma soġġetti għall-parteċipazzjoni attiva tal-benefiċjarji fil-mira fit-tfittxija għax-xogħol jew l-attivitajiet ta’ taħriġ. Huma biss l-attivitajiet iddokumentati li jistgħu jitqiesu u l-Ġermanja se tieħu ħsieb li tipprovdi rendikont tal-entrati.

               Il-perjodu ta’ eliġibbiltà tan-nefqa

               27.Il-Ġermanja bdiet tipprovdi servizzi personalizzati lill-benefiċjarji fil-mira mill-1 ta’ Jannar 2015. In-nefqa fuq l-azzjonijiet imsemmija hawn fuq għalhekk għandha tkun eliġibbli għal kontribuzzjoni finanzjarja mill-FEG mill-1 ta’ Jannar 2015 sas-26 ta’ Frar 2017.

               28.Il-Ġermanja bdiet iġġarrab in-nefqa amministrattiva biex timplimenta l-FEG sa mill-1 ta’ Jannar 2015. Għaldhekk, in-nefqa għal attivitajiet ta’ tħejjija, ġestjoni, informazzjoni u pubbliċità, kontroll u rapportar għandha tkun eliġibbli għal kontribuzzjoni finanzjarja mill-FEG mill-1 ta’ Jannar 2015 sas-26 ta’ Awwissu 2017.

               Il-komplementarjetà ma’ azzjonijiet iffinanzjati b’fondi nazzjonali jew tal-Unjoni

               29.Is-sorsi tal-prefinanzjament jew kofinanzjament nazzjonali huma l-baġit Federali u l-Bundesagentur für Arbeit (is-Servizz Federali għall-Impjieg Pubbliku). Dawn jiffinanzjaw il-kontribuzzjoni nazzjonali ta’ 40 % tal-ispejjeż totali tal-miżuri ffinanzjati mill-FEG offruta mill-kumpanija ta’ trasferiment. Is-servizzi personalizzati jibdew bid-dħul tal-ħaddiema fil-kumpanija ta’ trasferiment, li hija ffinanzjata fil-bidu mill-gvern Ġermaniż u l-kumpanija li tat is-sensji. Il-ħaddiema jitħallsu benefiċċji għat-taħriġ (il-“Transferkurzarbeitergeld”), li huma eliġibbli għall-FEG filwaqt li l-ħaddiema qegħdin isegwu l-miżuri ta’ politika tas-suq tax-xogħol attivi (li ma jeħtieġux ikunu kofinanzjati mill-FEG, u li matul il-perjodu tal-bidu huma ffinanzjati mill-mekkaniżmi tal-kumpaniji ta’ trasferiment stabbiliti hawn fuq). Il-miżuri ta’ politika tas-suq tax-xogħol attivi addizzjonali ffinanzjati mill-FEG jibdew f’data aktar tard, meta l-awtoritajiet tal-FEG Ġermaniżi jipperċepixxu livell ta’ ċertezza li l-applikazzjoni tal-FEG tagħhom probabbilment se tirnexxi.

               30.Il-Ġermanja kkonfermat li l-miżuri deskritti hawn fuq li qed jirċievu kontribuzzjoni finanzjarja mill-FEG mhux se jirċievu wkoll kontribuzzjonijiet finanzjarji minn strumenti finanzjarji oħra tal-Unjoni.

               Il-proċeduri għall-konsultazzjoni mal-benefiċjarji fil-mira jew mar-rappreżentanti tagħhom, jew mas-sħab soċjali, kif ukoll mal-awtoritajiet lokali u reġjonali

               31.Il-Ġermanja indikat li l-pakkett ikkoordinat ta’ servizzi personalizzati tfassal f’konsultazzjoni mas-sħab soċjali kif stabbilit hawn fuq.

               Sistemi ta’ ġestjoni u kontroll

               32.L-applikazzjoni tinkludi deskrizzjoni tas-sistema ta’ ġestjoni u kontroll li tispeċifika r-responsabbiltajiet tal-korpi involuti. Il-Ġermanja nnotifikat lill-Kummissjoni li l-kontribuzzjoni finanzjarja se tiġi amministrata mill-istess entitajiet fi ħdan il-Ministeru Federali għax-Xogħol u l-Affarijiet Soċjali (Bundesministerium für Arbeit und Soziales) li jamministraw l-FSE. Madankollu, fi ħdan il-“Gruppe Europäische Fonds für Beschäftigung”, huwa r-“Referat EF 4” li jaġixxi bħala l-awtorità maniġerjali għall-FEG, filwaqt li l-awtorità maniġerjali għall-FSE hija r-“Referat EF 1”. L-“Organisationseinheit Prüfbehörde” hija l-awtorità ta’ kontroll kemm għall-FEG kif ukoll għall-FSE. Dawn l-entitajiet amministraw ukoll il-kontribuzzjonijiet preċedenti mill-FEG lill-Ġermanja.

               L-impenji mogħtija mill-Istat Membru kkonċernat

               33.Il-Ġermanja tat l-assigurazzjonijiet kollha meħtieġa rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –inżammet il-konformità mar-rekwiżiti stabbiliti fil-leġiżlazzjoni nazzjonali u tal-UE dwar sensji kollettivi,

               –l-intrapriżi li taw is-sensji, li komplew bl-attivitajiet tagħhom wara kkonformaw mal-obbligi legali tagħhom li jikkontrollaw is-sensji u pprovdew għall-ħaddiema tagħhom bix-xieraq,

               –l-azzjonijiet proposti mhumiex se jirċievu għajnuna finanzjarja minn fondi oħrajn jew minn strumenti finanzjarji oħrajn tal-Unjoni, u kwalunkwe finanzjament doppju se jiġi evitat;

               –l-azzjonijiet proposti se jkunu komplementari ma’ azzjonijiet iffinanzjati mill-Fondi Strutturali;

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               34.Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  7
               .

               35.Wara li eżaminat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u wara li qieset in-numru ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li jiġi mobilizzat il-FEG għall-ammont ta’ EUR 6 958 623, li jirrappreżenta 60 % tal-ispejjeż totali tal-azzjonijiet proposti, sabiex tiġi pprovduta kontribuzzjoni finanzjarja għall-applikazzjoni.

               36.Id-deċiżjoni proposta biex jiġi mmobilizzat il-FEG se tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba
                  8
               .

               Atti relatati

               37.Filwaqt li tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill għal trasferiment tal-ammont ta’ EUR 6 958 623 fl-intestatura baġitarja rilevanti.

               38.Filwaqt li tadotta din il-proposta għal deċiżjoni biex jiġi mobilizzat il-FEG, il-Kummissjoni se tadotta deċiżjoni fuq kontribuzzjoni finanzjarja, permezz ta’ att ta’ implimentazzjoni, li se jidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mobilizzat il-FEG.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni
                  (applikazzjoni mill-Ġermanja – EGF/2015/002 DE/Adam Opel)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  9
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba
                  10
               , u b’mod partikolari l-punt 13 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b’riżultat ta’ bidliet strutturali kbar fl-andament tal-kummerċ dinji minħabba l-globalizzazzjoni, b’riżultat ta’ kontinwazzjoni tal-kriżi finanzjarja u ekonomika globali, jew b’riżultat ta’ kriżi ekonomika u finanzjarja globali ġdida, u li jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma għandux jaqbeż l-ammont massimu annwali ta’ EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  11
               .

               (3)Fis-26 ta’ Frar 2015, il-Ġermanja ressqet l-applikazzjoni EGF/2015/002 DE/Adam Opel għal kontribuzzjoni finanzjarja mill-FEG, wara sensji f’Adam Opel AG u fornitur wieħed fil-Ġermanja. Din kienet issupplimentata b’informazzjoni addizzjonali skont l-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG skont l-Artikolu 13 ta’ dak ir-Regolament.

               (4)Il-FEG għandu, għalhekk, ikun immobilizzat biex jipprovdi kontribuzzjoni finanzjarja ta’ EUR 6 958 623 fir-rigward tal-applikazzjoni mressqa mill-Ġermanja.

               (5)Sabiex jitnaqqas kemm jista’ jkun iż-żmien meħud biex jiġi mmobilizzat il-FEG, din id-Deċiżjoni għandha tidħol fis-seħħ mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni Ewropea għas-sena finanzjarja 2015, il-Fond Ewropew ta’ Aġġustament għall-Globalizzazzjoni huwa mmobilizzat biex jagħti s-somma ta’ EUR 6 958 623 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Din tapplika mid-[data tal-adozzjoni tagħha]*.

                  12Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 347, 20.12.2013, p. 855.

                     (2)
                  Skont it-tifsira tal-Artikolu 3 tar-Regolament tal-FEG.

                     (3)
                  ĠU L 393, 30.12.2006, p. 1.

                     (4)
                  Skont ir-raba’ paragrafu tal-Artikolu 7 tar-Regolament (UE) Nru 1309/2013.

                     (5)
                  Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (6)
                  European Automobile Manufacturers Association (ACEA), The Automobile Industry Pocket Guide 2014-2015, p. 57f.

                     (7)
                  ĠU L 347, 20.12.2013, p. 884.

                     (8)
                  ĠU C 373, 20.12.2013, p. 1.

                     (9)
                  ĠU L 347, 20.12.2013, p. 855.

                     (10)
                  ĠU C 373, 20.12.2013, p. 1.

                     (11)
                  Ir-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (12)
                   Tiddaħħal id-data mill-Parlament qabel il-pubblikazzjoni fil-ĠU.


               IL-KUMMISSJONI EWROPEA
            Brussell, 29.7.2016
            COM(2016) 490 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara applikazzjoni mill-Finlandja – EGF/2016/001 FI/Microsoft

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”).

               2.Fil-11 ta’ Marzu 2016, il-Finlandja ppreżentat applikazzjoni EGF/2016/001 FI/Microsoft għal kontribuzzjoni finanzjarja mill-FEG, wara sensji
                  2
                fil-Microsoft (Microsoft Mobile Oy) u 8 fornituri u produtturi downstream fil-Finlandja.

               3.Wara li vvalutat din l-applikazzjoni, u f’konformità mad-dispożizzjonijiet applikabbli kollha tar-Regolament tal-FEG, il-Kummissjoni kkonkludiet li l-kundizzjonijiet għall-għoti ta’ kontribuzzjoni finanzjarja mill-FEG huma ssodisfati.

               SOMMARJU TAL-APPLIKAZZJONI

                        L-applikazzjoni tal-FEG

                        EGF/2016/001 FI/Microsoft

                        Stat Membru

                        Il-Finlandja

                        Ir-reġjun(i) ikkonċernat(i) (il-livell NUTS
                           3
                         2)

                        Helsinki-Uusimaa FI1B1

                        Etelä-Suomi FI1C

                        Länsi-Suomi FI197

                        Id-data tal-preżentazzjoni tal-applikazzjoni

                        Il-11 ta’ Marzu 2016

                        Id-data ta’ konferma tal-wasla tal-applikazzjoni

                        Il-11 ta’ Marzu 2016

                        Id-data ta’ skadenza għal talba għal informazzjoni addizzjonali

                        Il-25 ta’ Marzu 2016

                        Id-data ta’ skadenza għal għoti ta’ informazzjoni addizzjonali

                        Is-6 ta’ Mejju 2016

                        Id-data ta’ skadenza għat-tlestija tal-valutazzjoni

                        Id-29 ta’ Lulju 2016

                        Il-kriterju ta’ intervent

                        L-Artikolu 4(1)(a) tar-Regolament tal-FEG

                        L-intrapriża ewlenija

                        Microsoft Mobile Oy

                        L-għadd ta’ intrapriżi kkonċernati

                        9

                        Is-settur(i) tal-attività ekonomika

                        (Id-Diviżjoni tan-NACE Reviżjoni 2)
                           4

                        Id-Diviżjoni 62 tan-NACE Reviżjoni 2 (Programmazzjoni tal-kompjuter u attivitajiet ta’ konsulenza u relatati)

                        L-għadd ta’ sussidjarji, fornituri u produtturi downstream

                        8

                        Il-perjodu ta’ referenza (erba’ xhur):

                        Mill-11 ta’ Settembru 2015 sal-11 ta’ Jannar 2016

                        L-għadd ta’ sensji matul il-perjodu ta’ referenza (a)

                        2 035

                        L-għadd ta’ sensji qabel jew wara l-perjodu ta’ referenza (b)

                        126

                        L-għadd totali ta’ sensji (a + b)

                        2 161

                        L-għadd totali ta’ benefiċjarji eliġibbli

                        2 161

                        L-għadd totali ta’ benefiċjarji fil-mira

                        1 441

                        L-għadd ta’ żgħażagħ fil-mira barra mill-impjieg, l-edukazzjoni jew it-taħriġ (NEETs)

                        0

                        Il-baġit għas-servizzi personalizzati (EUR)

                        8 480 000

                        Il-baġit għall-implimentazzjoni tal-FEG
                           5
                         (EUR)

                            460 000

                        Il-baġit totali (EUR)

                        8 940 000

                        Il-kontribuzzjoni tal-FEG (60 %) (EUR)

                        5 364 000

               VALUTAZZJONI TAL-APPLIKAZZJONI

               Proċedura

               4.Fil-11 ta’ Marzu 2016, il-Finlandja ppreżentat l-applikazzjoni EGF/2016/001 FI/Microsoft fi żmien 12-il ġimgħa mid-data li fiha l-kriterji tal-intervent previsti fl-Artikolu 4 tar-Regolament tal-FEG ġew issodisfati. Il-Kummissjoni kkonfermat il-wasla tal-applikazzjoni fi żmien ġimagħtejn mid-data tal-preżentazzjoni tal-applikazzjoni, fil-11 ta’ Marzu 2016, u talbet informazzjoni addizzjonali mill-Finlandja qabel il-25 ta’Marzu 2016. Din l-informazzjoni addizzjonali ngħatat fi żmien sitt ġimgħat minn din id-data ta’ skadenza. L-iskadenza ta’ 12-il ġimgħa minn meta waslet l-applikazzjoni kompluta, li fihom il-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fid-29 ta’ Lulju 2016.

               L-eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni tirrigwarda 2 035 ħaddiem li ngħataw is-sensja f’Microsoft (Microsoft Mobile Oy) u 8 fornituri u produtturi downstream. L-intrapriża ewlenija topera fis-settur ekonomiku kklassifikat fid-Diviżjoni 62 tan-NACE Reviżjoni 2, Programmar tal-kompjuter, konsulenza u attivitajiet relatati). Is-sensji mogħtija minn Microsoft jinsabu prinċipalment fir-reġjuni tal-livell 2 tan-NUTS ta’ Helsinki-Uusimaa, Etelä-Suomi u Länsi-Suomi.

                        L-intrapriżi u l-għadd ta’ sensji matul il-perjodu ta’ referenza

                        Microsoft

                        1 889

                        ISS Palvelut

                        36

                        Accenture

                        27

                        ManpowerGroup

                        15

                        EKS Group

                        4

                        Suomen Terveystalo

                        1

                        Eilakaisla

                        1

                        Symbio Finland

                        16

                        HCL Technologies Ltd

                        46

                        L-għadd totali ta’ intrapriżi: 9

                        L-għadd totali ta’ sensji:

                        2 035

                        L-għadd totali ta’ persuni li jaħdmu għal rashom li l-attività tagħhom waqfet:

                        0

                        L-għadd totali ta’ ħaddiema eliġibbli u persuni li jaħdmu għal rashom:

                        2 035

               Kriterji ta’ intervent

               6.Il-Finlandja ppreżentat l-applikazzjoni skont il-kriterji ta’ intervent tal-Artikolu 4(1)(a) tar-Regolament tal-FEG, li jitlob li tal-anqas 500 ħaddiem jingħataw is-sensja matul perjodu ta’ referenza ta’ erba’ xhur f’intrapriża fi Stat Membru, inklużi ħaddiema li jingħataw is-sensja minn fornituri.

               7.Il-perjodu ta’ referenza ta’ erba’ xhur għall-applikazzjoni jibda mill-11 ta’ Settembru 2015 sal-11 ta’ Jannar 2016. Kien hemm 2 035 sensja matul dan il-perjodu ta’ referenza.

               8.Is-sensji mogħtija matul il-perjodu ta’ referenza huma kif ġej:

               –1 889 ħaddiem li ngħataw is-sensja minn Microsoft,

               –146 ħaddiem li ngħataw is-sensja minn tmien fornituri u produtturi downstream.

               Kalkolu tas-sensji mogħtija u tal-waqfien ta’ attività

               9.Is-sensji mogħtija matul il-perjodu ta’ referenza ġew ikkalkulati hekk kif ġej:

               –62 mid-data li fiha l-impjegatur, skont l-Artikolu 3(1) tad-Direttiva tal-Kunsill 98/59/KE
                  6
               , innotifika bil-miktub lill-awtorità pubblika kompetenti bis-sensji kollettivi ppjanati. Il-Finlandja kkonfermat qabel id-data tat-tlestija tal-valutazzjoni mill-Kummissjoni, li dawn it-62 sensja kienu ġew tabilħaqq mogħtija,

               –1 931 mid-data tal-avviż individwali tal-impjegatur biex jissensja jew iwaqqaf il-kuntratt ta’ impjieg tal-ħaddiema,

               –42 mid-data tat-terminazzjoni de facto tal-kuntratt tal-impjieg jew tal-iskadenza tiegħu.

               Benefiċjarji eliġibbli

               10.Minbarra l-2 035 ħaddiem diġà msemmija, il-benefiċjarji eliġibbli jinkludu 126 ħaddiem li ngħataw is-sensja qabel jew wara l-perjodu ta’ referenza ta’ erba’ xhur. Dawn il-ħaddiema kollha ngħataw is-sensja wara t-tħabbira ġenerali dwar is-sensji previsti, li saret fit-8 ta’ Lulju 2015. Tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza.

               11.Għaldaqstant, l-għadd totali ta’ benefiċjarji eliġibbli huwa ta’ 2 161.

               Ir-rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni

               12.Sabiex tiġi stabbilita r-rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni, il-Finlandja ġabet l-argument li fis-snin riċenti d-distribuzzjoni ta’ impjiegi fis-settur tal-ICT bejn l-UE u ekonomiji oħrajn żviluppat għad-detriment tal-UE. Dawn l-effetti kienu partikolarment jinħassu fil-Finlandja, fejn is-settur tal-ICT għandu rwol ewlieni fl-ekonomija. L-industrija tas-softwer hija industrija ferm internazzjonali u l-kompetizzjoni f’dan is-settur hija globali. L-atturi kollha tas-suq jistgħu jikkompetu għall-istess klijenti, u l-post u l-isfond kulturali tal-persunal għandhom sinifikat limitat.

               13.Fl-2014, l-għadd ta’ persuni impjegati minn impriżi tat-teknoloġija fil-Finlandja naqas bi 2 %, jiġifieri b’aktar minn 5 000 impjegat. Fl-2014, l-industrija kienet tħaddem 285 000 persuna fil-Finlandja, filwaqt li fl-2008, dan it-total kien għadu ta’ 326 000 persuna
                  7
               . Matul l-istess perjodu, kien hemm żieda fis-sehem taċ-Ċina u tal-Istati Uniti fil-persunal tas-settur tal-ICT tal-pajjiżi żviluppati, filwaqt li s-sehem tal-Ewropa naqas
                  8
               .

               14.Is-swieq tat-telefowns ċellulari żviluppaw taħt kompetizzjoni kontinwa bejn is-sistemi operattivi differenti. Matul l-ewwel għaxar snin tas-snin 2000, Nokia ddominat is-swieq. Minn dak iż-żmien, is-sistema operattiva Android kisbet b’mod rapidu pożizzjoni qawwija fis-suq, filwaqt li Microsoft naqset milli tikseb sehem sinifikanti tas-suq. Dan wassal għal żieda fl-importazzjonijiet fl-Unjoni.

               15.Għaldaqstant, ir-raġuni prinċipali wara t-tnaqqis fil-forza tax-xogħol fil-Microsoft hija s-sehem tas-suq dejjem jonqos tat-telefowns tagħha (Lumia) bis-sistema operattiva Microsoft Windows. L-Android u l-iOS, iż-żewġ sistemi operattivi mfassla fl-Istati Uniti użati minn diversi manifatturi bbażati fl-Asja, kibru biex iddominaw is-suq fis-snin riċenti. Is-sehem tas-suq tat-telefowns bis-sistema operattiva tal-Windows kien taħt l-4 % kull sena mill-2012 sal-2015. Huwa importanti li wieħed jinnota li s-sistema operattiva tat-telefown bil-Microsoft Windows kien għad fadlilha aktar minn 50 % tas-sehem tas-suq fl-2009
                  9
               .

               16.L-applikazzjoni attwali hija l-kontinwazzjoni ta’ sensiela ta’ applikazzjonijiet preċedenti mill-Finlandja, li kollha jduru madwar it-tnaqqis ta’ Nokia fil-pajjiż ta’ oriġini tagħha. Dan beda fl-2007 bil-każ Perlos (EGF/2007/003 FI/Perlos) u jinkludi żewġ każijiet Finlandiżi ta’ Nokia (EGF/2012/006 FI/Nokia Salo u EGF/2013/001 FI/Nokia) kif ukoll ta’ Broadcom (EGF/2015/001 FI/Broadcom) u tal-ipprogrammar tal-kompjuters (EGF/2015/005 FI/Computer Programming). Fil-bidu Nokia ttrasferiet il-linji ta’ produzzjoni lejn il-Lvant Imbiegħed, imbagħad għalqet iż-żoni ta’ produzzjoni aktar speċjalizzati filwaqt li żammet ir-riċerka, l-iżvilupp u l-ipprogrammar, biegħet l-operat tat-telefowns ċellulari lill-Microsoft, u attwalment, anke dan qed jingħalaq. Huwa diġà previst li fil-futur qarib il-Finlandja se tippreżenta żewġ applikazzjonijiet oħra relatati mal-ħaddiema li se jingħataw is-sensja fis-settur tal-ICT.

               17.Sal-lum, is-settur tad-Diviżjoni 62 tan-NACE kien is-suġġett ta’ żewġ applikazzjonijiet tal-FEG preċedenti, it-tnejn li huma bbażati fuq il-globalizzazzjoni relatata mal-kummerċ (EGF/2013/001 FI/Nokia u EGF/2015/005 FI/Computer programming).

               Avvenimenti li wasslu għall-għoti tas-sensji u għall-waqfien tal-attività

               18.L-avvenimenti li wasslu għal dawn is-sensji huma hekk kif ġej: f’Settembru 2013, Microsoft akkwistat it-tagħmir u s-servizzi ta’ Nokia. Wara dan l-akkwist, f'April 2014 ġiet stabbilita Microsoft Mobile. Madwar 25 000 impjegat ta’ Nokia ġew trasferiti għal ma’ Microsoft, inklużi 4 700 persuna bbażati fil-Finlandja.

               Fl-2014, Microsoft ħabbret il-pjanijiet tagħha li se tnaqqas id-daqs tal-forza tax-xogħol globali tagħha bi 18 000 impjieg fis-sena ta’ wara. 1 100 minn dawn il-pożizzjonijiet kienu bbażati fil-Finlandja. Fl-istess waqt Microsoft iddeċidiet li tagħlaq is-sit f’Oulu u tiffoka r-riċerka u l-iżvilupp tal-prodott f’Salo, f’Tampere u f’Espoo.

               F’Lulju 2015, Microsoft ħabbret pjanijiet biex tirristruttura n-negozju tat-telefowns tal-intrapriża sabiex tiffoka u tallinja aħjar ir-riżorsi. Skont il-previżjonijiet kellhom jintilfu sa mhux aktar minn 2 300 impjieg fil-Finlandja. L-operazzjonijiet ta’ Salo ngħalqu u l-kompiti ġew trasferiti għall-faċilitajiet ta’ Microsoft f’Tampere u f’Espoo.

               Ħafna mis-sensji li jinsabu fl-applikazzjoni attwali huma eks ħaddiema ta’ Nokia li marru ma’ Microsoft fl-2013. Il-professjonisti tal-ipprogrammar huma fiċ-ċentru ta’ dawn is-sensji.

               Impatt mistenni tas-sensji fir-rigward tal-ekonomija u tal-impjiegi lokali, reġjonali jew nazzjonali

               19.Ir-reġjuni tan-NUTS 2 affettwati huma Helsinki-Uusimaa (FI1B); Etelä-Suomi (FI1C) u Länsi-Suomi, (FI197). 88 % tal-ħaddiema ssensjati huma tal-età ta’ bejn it-30 u l-54 sena. Il-prospetti ta’ impjieg għall-ħaddiema akbar fl-età huma partikolarment problematiċi.

               20.Il-ħaddiema ssensjati jista’ jkollhom rwol importanti fir-rivitalizzazzjoni tal-industrija jekk l-edukazzjoni u t-taħriġ ulterjuri tagħhom, il-pjanijiet tagħhom favur l-intraprenditorija, u l-prospetti ta’ impjieg tagħhom jiġu mogħtija appoġġ b’mod suffiċjenti.

               21.Microsoft hija t-tieni l-akbar intrapriża tal-ICT f’Espoo, it-tieni l-akbar belt fil-Finlandja. Għaldaqstant is-settur huwa impjegatur ewlieni f’Espoo. Fl-2013, madwar 29 400 ħaddiem (35 % tal-forza tax-xogħol tas-settur privat) kienu impjegati fis-settur
                  10
               . Total ta’ 219-il kumpanija tal-ICT ġew stabbiliti f’Espoo fl-2014 u 313 ingħalqu matul l-istess perjodu
                  11
               .

               Ir-raggruppament tal-ICT madwar Microsoft huwa kkonċentrat f’Espoo. Dan ifisser li Espoo hija milquta b’mod sever bis-sensji: madwar 700 ħaddiem ta’ Microsoft f’Espoo se jisfaw bla xogħol matul din is-sessjoni ta’ sensji.

               Fl-aħħar ta’ Awwissu 2015, l-għadd ta’ ħaddiema qiegħda fuq perjodu twil ta’ żmien kien ta’ 42 % ogħla mis-sena ta' qabel. Fl-istess perjodu, il-qgħad fost il-persuni b’edukazzjoni għolja f’Uusimaa jammonta b’mod permanenti għal aktar minn 15 %. Fl-aħħar ta’ Awwissu 2015, kien hemm total ta’ 95 967 persuna qiegħda li kienu qed ifittxu impjieg f’Uusimaa, 13,3 % aktar mis-sena ta' qabel. Ir-rata ta’ qgħad kienet ta’ 11,6 %.

               22.Ir-reġjun tilef total ta’ 6 500 impjieg bejn l-2007 u l-2013, tnaqqis ta’ 25 %. Bħala riżultat tas-sensji ta’ Nokia, ir-rata tal-qgħad kienet aktar mid-doppju bejn l-2008 u l-2015, minn 7,0 % għal 17,5 %. Kien hemm żieda wkoll fil-proporzjon ta’ persuni b’edukazzjoni għolja fost dawk qiegħda.

               It-tħabbira ta’ Microsoft li se tagħlaq l-impjant tagħha f’Salo jfisser li madwar 1 000 persuna li jaħdmu hemm se jitilfu l-impjieg tagħhom. Għan-negozji li jipprovdu l-unità bis-servizzi, l-għeluq se jwassal għal madwar 150 sensja addizzjonali. Dan ifisser li total ta’ madwar 1 150 impjieg se jintilfu f’Salo. Madwar 200 impjegat tal-unità f’Salo rċevew offerta biex jiġu trasferiti f’Espoo u f’unitajiet tal-Microsoft oħrajn, sabiex l-għadd totali ta’ sensji fiż-żona ta’ Salo jkun ta’ madwar 950 sensja.

               Ħafna mill-persuni li se jitilfu l-impjieg tagħhom għandhom kwalifiki għoljin u esperjenza fil-qasam tax-xogħol tagħhom. Huwa possibbli li numru minnhom ikunu kapaċi jsibu impjiegi ġodda malajr, peress li għandhom ħiliet rilevanti x’joffru.

               23.Total ta’ madwar 1 000 impjieg tal-industrija tat-teknoloġija spiċċaw f’Tampere matul dawn l-aħħar 12-il xahar. Il-fatt li l-iżvilupp u l-manifattura tas-sistemi tas-softwer u tan-netwerks tat-telefowns ċellulari ta’ Nokia ġew rilokati mis-subreġjun ta’ Tampere għal żoni oħrajn, ipprovda riżerva ta’ xogħol sostanzjali.

               L-aħħar tnaqqis fil-forza tax-xogħol ta’ Microsoft jaffettwa madwar 500 persuna fiż-żona ta’ Pirkanmaa. L-aġġornament tal-ħiliet u l-iffukar fuq kompetenzi b’bażi wiesgħa huma importanti għall-prospetti ta’ impjieg ta’ persuni individwali li qed ifittxu impjieg. Ħafna mill-operaturi l-kbar fiż-żona ta’ Tampere kienu jiddependu fuq l-assi Nokia/Microsoft għan-negozju tagħhom. Għaldaqstant ġew affettwati s-sottokuntratturi mill-ġrajjiet, li wasslu għal aktar sensji fosthom.

               Il-benefiċjarji fil-mira u l-azzjonijiet proposti

               Benefiċjarji fil-mira

               24.In-numru stmat ta’ ħaddiema ssensjati li mistennija jipparteċipaw fil-miżuri huwa ta’ 1 441. It-tqassim ta’ dawn il-ħaddiema skont is-sess, iċ-ċittadinanza u l-grupp ta’ età huwa hekk kif ġej:

                        Kategorija

                        Għadd ta’
                           benefiċjarji fil-mira

                        Sess:

                        Irġiel:

                        864

                        (60,0 %)

                        Nisa:

                        577

                        (40,0 %)

                        Ċittadinanza:

                        Ċittadini tal-UE:

                        1 297

                        (90,0 %)

                        Mhux ċittadini tal-UE:

                        144

                        (10,0 %)

                        Grupp ta’ età:

                        15-24 sena:

                        0

                        (0,0 %)

                        25-29 sena:

                        17

                        (1 %)

                        30-54 sena:

                        1 279

                        (89 %)

                        55-64 sena:

                        144

                        (10,0 %)

                        aktar minn 64 sena:

                        1

                        (0,0 %)

               L-eliġibbiltà tal-azzjonijiet proposti

               25.Is-servizzi personalizzati li jridu jiġu pprovduti lill-ħaddiema li ngħataw is-sensja jikkonsistu mill-azzjonijiet li ġejjin:

               –Miżuri ta’ kkowċjar u miżuri preparatorji oħrajn, li jinkludu:.

               L-għan tat-taħriġ għal min qed ifittex impjieg huwa li jipprovdi lill-parteċipanti b’aktar informazzjoni dwar is-suq tax-xogħol, jgħinhom fl-ippjanar tal-possibbiltajiet tagħhom stess, u jgħinhom itejbu u jaġġornaw il-ħiliet tagħhom fit-tiftix ta’ impjieg.

               L-iskop tal-ikkowċjar għall-impjieg huwa li jappoġġja u jiggwida klijent privat biex ifittex impjieg u biex jitħarreġ fuq ix-xogħol.

               L-ikkowċjar għall-karriera jingħata lil persuni li jkunu tilfu l-impjieg tagħhom jekk, skont il-valutazzjoni ta’ Uffiċċju tal-Impjieg u tal-Iżvilupp Ekonomiku (Uffiċċju TE), dawn il-ħaddiema jkunu jeħtieġu appoġġ funzjonali, intensiv u fuq terminu ta' żmien twil fl-ippjanar tal-karriera tagħhom. L-enfasi ewlenija fl-ikkowċjar qiegħda fuq l-interazzjoni u l-eżerċizzji fi gruppi.

               Il-ħaddiema tal-Microsoft għandhom kompetenzi li jvarjaw ħafna. Sabiex jevalwa s-sitwazzjoni u l-ħtieġa għas-servizzi tal-persuna li qed tfittex impjieg, l-Uffiċċju TE jista’ jorganizza sensiela ta’ valutazzjonijiet ta’ esperti.

               –Impjiegi u servizzi tan-negozju

               Dawk li tilfu l-impjieg tagħhom se jiġu pprovduti b’servizzi ta’ informazzjoni, ta’ pariri u ta’ esperti biex jippjanaw għall-impjieg mill-ġdid tagħhom. F’każijiet preċedenti tal-FEG is-servizz dirett wera kemm huwa ferm utli.

               –Taħriġ

               It-taħriġ vokazzjonali fis-suq tax-xogħol se jinkludi taħriġ fl-iżvilupp tal-kumpanija u taħriġ bħala appoġġ fl-intraprenditorija. L-għan huwa l-akkwist ta’ kwalifika vokazzjonali jew it-titjib tal-ħiliet eżistenti. Se jiġu offruti wkoll korsijiet ta’ taħriġ li jgħinu fil-mobbiltà tal-forza tax-xogħol.

               –Sussidju tal-pagi

               Is-sussidji tal-pagi se jkunu disponibbli għall-ħaddiema ssensjati biex ikunu ta’ appoġġ għal impjieg f’xogħol ġdid jew għal apprendistat, billi jitnaqqsu l-ispejjeż tal-pagi ta’ impjegatur ġdid għal perjodu ta’ żmien limitat. Is-sussidju tal-pagi huwa ta’ bejn 30 % u 50 % tal-ispejjeż tal-pagi tal-ħaddiema u se jingħata għal perjodu ta’ bejn 6 u 24 xahar.

               –Għotja għal negozji ġodda

               L-għan tal-għotjiet għal negozji ġodda huwa li jippromwovi l-ħolqien ta’ attivitajiet tan-negozju u l-impjieg ta’ persuni individwali. L-għan tal-għotjiet għal negozji ġodda huwa li jiżgura dħul dawk li jaspiraw li jkunu intraprendituri matul iż-żmien stmat meħtieġ biex jiġi mniedi u stabbilit negozju full-time.

               –Allowances għall-ispejjeż tal-ivvjaġġar, l-akkomodazzjoni billejl u l-ġarr

               Persuna li qed tfittex ix-xogħol tista’ tingħata allowance għall-ispejjeż tal-ivvjaġġar u l-akkomodazzjoni li jinġarrbu fit-tfittxija tal-impjieg, jew għall-ispejjeż tal-ivjaġġar u l-akkomodazzjoni li jirriżultaw mill-parteċipazzjoni f’miżuri ta’ taħriġ, u kumpens għall-ispejjeż ta’ ġarr meta jiġi aċċettat impjieg barra miż-żona tal-ivvjaġġar tagħha.

               26.L-azzjonijiet proposti, deskritti hawnhekk, jikkostitwixxu miżuri attivi tas-suq tax-xogħol fi ħdan l-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux il-miżuri passivi ta’ protezzjoni soċjali.

               27.Il-Finlandja pprovdiet l-informazzjoni meħtieġa dwar azzjonijiet li huma obbligatorji għall-intrapriża kkonċernata permezz tal-liġi nazzjonali jew skont il-ftehimiet kollettivi. Huma kkonfermaw li kontribuzzjoni finanzjarja mill-FEG mhijiex se tieħu post dawn l-azzjonijiet.

               Baġit stmat

               28.L-ispejjeż totali stmati huma EUR 8 940 000, li jinkludu n-nefqa ta’ EUR 8 480  000 għal servizzi personalizzati u n-nefqa ta’ EUR 460 000 għal attivitajiet ta’ tħejjija, ġestjoni, informazzjoni u pubbliċità, u ta’ kontroll u rappurtar.

               29.Il-kontribuzzjoni finanzjarja totali mitluba mill-FEG hija ta’ EUR 5 364 000 (60 % tal-ispejjeż totali).

                        Azzjonijiet

                        Għadd stmat ta’ parteċipanti

                        Spiża stmata għal kull parteċipant
                        (EUR)(*)

                        L-ispejjeż totali stmati

                         (EUR)

                        Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Miżuri ta’ kkowċjar u miżuri preparatorji oħrajn (Valmennukset ja muut valmentavat toimenpiteet)

                        785

                        600,00

                        471 000

                        Servizzi ta’ impjieg u ta’ negozju (Työllisyys- ja yrityspalvelut)

                        1 287

                        543,90

                        700 000

                        Taħriġ (Koulutus)

                        940

                        6 000,00

                        5 640 000

                        Għotja għal negozju ġdid(Starttiraha)

                        43

                        6 000,00

                        258 000

                        Subtotal (a):

                        Perċentwal tal-pakkett ta’ servizzi personalizzati

                        –

                        7 069 000

                        (83,36 %)

                        Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG)

                        Sussidju għall-paga (Palkkatuki)

                        173

                        8 000,00

                        1 384 000

                        Benefiċċji għall-ispejjeż tal-ivvjaġġar, tal-akkomodazzjoni billejl u tal-ġarr (Liikkuvuusavustus)

                        180

                        150,00

                        27 000

                        Subtotal (b):

                        Perċentwal tal-pakkett ta’ servizzi personalizzati:

                        –

                        1 411 000

                        (16,64 %)

                         Azzjonijiet skont l-Artikolu 7(4) tar-Regolament tal-FEG

                        1.  Attivitajiet preparatorji

                        –

                        4 000

                         2. Ġestjoni

                        –

                        364 000

                         3. Informazzjoni u pubbliċità

                        –

                        77 000

                         4. Kontroll u rappurtar

                        –

                        15 000

                        Subtotal (c):

                        Perċentwal tal-ispejjeż totali:

                        –

                        460 000

                        (5,1 %)

                        Spejjeż totali (a + b + c):

                        –

                        8 940 000

                        Kontribuzzjoni tal-FEG (60 % tal-ispejjeż totali)

                        –

                        5 364 000

               (*) Biex jiġu evitati ħafna deċimali, l-ispejjeż stmati għal kull ħaddiem tqarrbu għall-eqreb numru sħiħ. Madankollu t-tqarrib għall-eqreb numru sħiħ ma għandu l-ebda impatt fuq l-ispiża totali ta’ kull miżura.

               30.L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali tal-pakkett ikkoordinat ta’ servizzi personalizzati. Il-Finlandja kkonfermat li dawn l-azzjonijiet jiddependu fuq il-parteċipazzjoni attiva tal-benefiċjarji fil-mira fl-attivitajiet ta’ tiftix ta’ impjieg jew ta’ taħriġ.

               31.Il-Finlandja kkonfermat li l-ispejjeż tal-investimenti għall-ħaddiema li jaħdmu għal rashom, il-ftuħ ta’ negozji u l-akkwiżizzjonijiet minn impjegati mhux se jaqbżu l-EUR 15 000 għal kull benefiċjarju.

               Perjodu ta’ eliġibbiltà tan-nefqa

               32.Il-Finlandja bdiet tipprovdi s-servizzi personalizzati lill-benefiċjarji fil-mira fl-11 ta’ Settembru 2015. Għaldaqstant, in-nefqa fuq dawn l-azzjonijiet se tkun eliġibbli għal kontribuzzjoni finanzjarja mill-FEG mill-11 ta’ Settembru 2015 sal-11 ta’ Marzu 2018.

               33.Il-Finlandja bdiet iġġarrab in-nefqa amministrattiva sabiex timplimenta l-FEG fil-11 ta’ Settembru 2015. Għaldaqstant, in-nefqa għal attivitajiet ta’ tħejjija, ġestjoni, informazzjoni u pubbliċità u ta’ kontroll u rappurtar għandha tkun eliġibbli għal kontribuzzjoni finanzjarja mill-FEG mill-11 ta’ Settembru 2015 sal-11 ta’ Settembru 2018.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               34.Is-sorsi tal-prefinanzjament jew il-kofinanzjament nazzjonali primarjament ġejjin mill-partita tas-servizzi tal-impjieg pubbliċi fil-fergħa amministrattiva tal-Ministeru tal-Impjiegi u l-Ekonomija (MEE). Xi servizzi se jkunu ffinanzjati min-nefqa operattiva taċ-Ċentri għall-Iżvilupp Ekonomiku, it-Trasport u l-Ambjent (Ċentri ELY) u l-Uffiċċji TE.

               35.Il-Finlandja kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhux se jirċievu kontribuzzjonijiet finanzjarji minn strumenti finanzjarji oħrajn tal-Unjoni.

               36.Il-Finlandja qed timplimenta wkoll kontribuzzjonijiet tal-FEG għall-ħaddiema ssensjati ta’ Broadcom u fis-settur tal-ipprogrammar tal-kompjuters. Il-każ ta’ Microsoft se jikkoopera ma’ Labour Mobility in Europe 2014-2020, li huwa proġett nazzjonali ta’ żvilupp tas-servizzi tal-EURES. Avvenimenti ta’ reklutaġġ internazzjonali se jiġu rranġati b’mod reġjonali f’kooperazzjoni mas-servizzi tal-FEG u tal-EURES.

               37.Pakkett ta’ miżuri nazzjonali “Mudelli bejn il-kumpanija tar-reklutaġġ u l-kumpanija li qed tnaqqas l-investiment” ġie varat fi ħdan l-FSE. Dan il-pakkett ta’ miżuri se jkun qed jipproduċi riżultati li jistgħu jkunu utli għall-implimentazzjoni ta’ proġetti taħt din l-applikazzjoni tal-FEG.

               Proċeduri għall-konsultazzjoni mal-benefiċjarji fil-mira jew mar-rappreżentanti tagħhom jew mas-sħab soċjali, kif ukoll mal-awtoritajiet lokali u reġjonali

               38.Il-Finlandja indikat li l-pakkett ikkoordinat ta’ servizzi personalizzati kien imfassal permezz ta’ konsultazzjoni hekk kif ġej: il-Ministeru tal-Impjiegi u tal-Ekonomija sejjaħ grupp li jindirizza s-sensji ta’ Microsoft u jipparteċipa fil-preparazzjoni tal-applikazzjoni tal-FEG. Dan il-grupp ta’ ħidma jinkludi rappreżentanti miċ-Ċentri għall-Iżvilupp Ekonomiku, it-Trasport u l-Ambjent u l-Uffiċċji għall-Impjieg u għall-Iżvilupp Ekonomiku għal Uusimaa, il-Finlandja tal-Lbiċ u Pirkanmaa. Rappreżentanti oħrajn huma l-Microsoft, il-Federazzjoni tat-Teknoloġija Finlandiża tal-Finlandja, u l-Union tal-Inġiniera Professjonali fil-Finlandja, l-Inġiniera u l-Arkitetti Akkademiċi tal-Finlandja/il-Federazzjoni ta’ Persunal Professjonali u Maniġerjali YTN u l-Aġenzija għall-Iżvilupp Ekonomiku tar-reġjun ta’ Tampere Tredea.

               Sistemi ta’ ġestjoni u ta’ kontroll

               39.L-applikazzjoni fiha deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. Il-Finlandja nnotifikat lill-Kummissjoni li l-kontribut finanzjarju se jkun ġestit mill-MEE, li jiġġestixxi wkoll il-fondi tal-FSE. L-istess Ministeru jaġixxi bħala l-Awtorità taċ-Ċertifikazzjoni. Hemm separazzjoni stretta tad-dmirijiet u tar-relazzjonijiet ta’ rappurtar bejn id-dipartimenti responsabbli għal dawn iż-żewġ funzjonijiet. Il-funzjonijiet ta’ ġestjoni għall-FEG ġew assenjati lid-Dipartiment tal-Impjiegi u tal-Intraprenditorija, filwaqt li dawk għall-FSE ngħataw lid-Dipartiment Reġjonali. Il-funzjonijiet ta’ ċertifikazzjoni għaż-żewġ Fondi huma f’idejn l-Unità tar-Riżorsi Umani u tal-Amministrazzjoni. Il-Ministeru ħejja manwal li jiddeskrivi fid-dettall il-proċeduri li għandhom jiġu segwiti.

               40.L-Awtorità tal-Awditjar se tkun l-Unità tal-Awditjar Interna indipendenti, li topera taħt is-Segretarju Permanenti fl-istess Ministeru.

               Impenji mogħtija mill-Istat Membru kkonċernat

               41.Il-Finlandja pprovdiet l-assigurazzjonijiet meħtieġa kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –inżammet il-konformità mar-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi,

               –Microsoft Mobile Oy, l-entità li qiegħda tagħti s-sensji, li kompliet l-attivitajiet tagħha wara li tat is-sensja lill-ħaddiema, ikkonformat mal-obbligi legali tagħha li jirregolaw is-sensji u pprovdiet għall-ħaddiema tagħha skont dawn l-obbligi,

               –l-azzjonijiet proposti mhumiex se jirċievu għajnuna finanzjarja minn fondi jew minn strumenti finanzjarji oħrajn tal-Unjoni, u kwalunkwe finanzjament doppju se jiġi prevenut,

               –l-azzjonijiet proposti se jikkumplimentaw l-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Il-proposta baġitarja

               42.Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  12
               .

               43.Wara li eżaminat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u wara li qieset l-għadd ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni qed tipproponi li l-FEG jiġi mmobilizzat għall-ammont ta’ EUR 5 364 000, li jirrappreżenta 60 % tal-ispejjeż totali tal-azzjonijiet proposti, biex tingħata kontribuzzjoni finanzjarja għall-applikazzjoni.

               44.Id-deċiżjoni proposta biex jiġi mmobilizzat il-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materjita' baġit u dwar ġestjoni finanzjarja tajba
                  13
               .

               Atti relatati

               45.Fl-istess waqt li tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill għal trasferiment tal-ammont ta’ EUR 5 364 000 fl-intestatura baġitarja rilevanti.

               46.Fl-istess waqt li tadotta din il-proposta għal deċiżjoni biex jiġi mmobilizzat il-FEG, il-Kummissjoni se tadotta deċiżjoni dwar kontribuzzjoni finanzjarja, permezz ta’ att ta’ implimentazzjoni, li se jidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mmobilizzat il-FEG.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni
                  wara applikazzjoni mill-Finlandja – EGF/2016/001 FI/Microsoft

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  14
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba
                  15
               , u b’mod partikolari l-punt 13 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b’riżultat ta’ bidliet strutturali ewlenin fix-xejriet tal-kummerċ dinji minħabba l-globalizzazzjoni, b’riżultat tal-issoktar tal-kriżi finanzjarja u ekonomika globali, jew b’riżultat ta’ kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma għandux jaqbeż l-ammont annwali massimu ta’ EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  16
               .

               (3)Fil-11 ta’ Marzu 2016, il-Finlandja ppreżentat applikazzjoni biex jiġi mmobilizzat il-FEG, fir-rigward tas-sensji f’Microsoft (Microsoft Mobile Oy) u fi 8 fornituri u produtturi downstream. Din kienet issupplimentata b’informazzjoni addizzjonali pprovduta skont l-Artikolu 8(3) tar-Regolament (UE) Nru 1309/2013. Din l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG kif stabbilit fl-Artikolu 13 tar-Regolament (UE) Nru 1309/2013.

               (4)F’konformità mal-Artikolu 4(2) tar-Regolament (UE) Nru 1309/2013, l-applikazzjoni mill-Finlandja titqies ammissibbli peress li s-sensji għandhom impatt serju fuq l-impjiegi u l-ekonomija lokali, reġjonali jew nazzjonali.

               (5)Għaldaqstant, il-FEG għandu jiġi mmobilizzat sabiex tingħata kontribuzzjoni finanzjarja li tammonta għal EUR 5 364 000,00 għall-applikazzjoni ppreżentata mill-Finlandja.

               (6)Sabiex jitnaqqas iż-żmien li jittieħed għall-mobilizzazzjoni tal-FEG, din id-deċiżjoni għandha tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2016, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jagħti s-somma ta’ EUR 5 364 000 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Din tapplika minn [id-data tal-adozzjoni tagħha]*.

                  17Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 347, 20.12.2013, p. 855.

                     (2)
                  Skont it-tifsira tal-Artikolu 3 tar-Regolament tal-FEG.

                     (3)
                  Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (4)
                  ĠU L 393, 30.12.2006, p. 1.

                     (5)
                  F’konformità mar-raba’ paragrafu tal-Artikolu 7 tar-Regolament (UE) Nru 1309/2013.

                     (6)
                  Id-Direttiva tal-Kunsill 98/59/KE tal-20 ta’ Lulju 1998 dwar l-approssimazzjoni tal-liġijiet tal-Istati Membri dwar redundancies kollettivi (ĠU L 225, 12.8.1998, p. 16).

                     (7)
                  Statistics Finland, L-istħarriġ dwar il-forza tax-xogħol tal-Federazzjoni tal-Industriji tat-Teknoloġija Finlandiżi

                     (8)

                     https://ec.europa.eu/jrc/en/publication/eur-scientific-and-technical-research-reports/2015-predict-report-analysis-ict-rd-eu-and-beyond

                     (9)
                  http://www.statista.com/statistics/266136/global-market-share-held-by-smartphone-operating-systems/

                     (10)

                        www.teknologiateollisuus.fi/sites/default/files/file_attachments/personnel.pdf

                     (11)
                  www.teknologiateollisuus.fi/sites/default/files/file_attachments/personnel.pdf

                     (12)
                  ĠU L 347, 20.12.2013, p. 884.

                     (13)
                  ĠU C 373, 20.12.2013, p. 1.

                     (14)
                  ĠU L 347, 20.12.2013, p. 855.

                     (15)
                  ĠU C 373, 20.12.2013, p. 1.

                     (16)
                  Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (17)
                   Id-data trid tiddaħħal mill-Parlament qabel il-pubblikazzjoni fil-ĠU.